**Nyírkarász község Képviselőtestületének 2019. április 10 napján (szerda) 11.00 órakor tartott testületi ülésének**

1. jegyzőkönyve,-
2. tárgysorozata,-
3. rendelete: 5-6/2019.
4. határozat: 24-28/2019.

Száma: I/151-7/2019.

T Á R G Y S O R O Z A T

1.) Előterjesztés jegyzőkönyv hitelesítők megválasztására

Előadó: Szalmási József polgármester

2.) Előterjesztés a tanyagondnoki szolgálatról szóló önkormányzati rendelet megalkotására

Előadó: Szalmási József polgármester

3.) Előterjesztés a Tanyagondnoki Szolgálat Szakmai Programjának, Szervezeti és Működési Szabályzatának, Gépjármű üzemeltetési szabályzatának elfogadására

Előadó: Szalmási József polgármester

4.) A talajterhelési díjjal kapcsolatos helyi szabályokról szóló 17/2016. (XII.30.) önkormányzati rendelet módosításáról

Előadó: Szalmási József polgármester

5.) Előterjesztés Szavazatszámláló Bizottság póttagjainak megválasztására

Előadó: Szalmási József polgármester

Egyebek

Zárt ülés keretében:

1.) Előterjesztés a rendkívüli települési támogatási kérelmek döntésére

Előadó: Szalmási József polgármester

Nyírkarász, 2019. április 10.

**Szalmási József**

**polgármester**

**J E G Y Z Ő K Ö N Y V**

**Készült:** Nyírkarász község Képviselőtestületének 2019. április 10 napján (szerda) 11.00 órakor tartott testületi ülésén.

**Helye:** **Polgármesteri Hivatal- Polgármesteri Iroda** 4544 Nyírkarász, Fő út 21.sz.

**J E L E N – V A N N A K**

Szalmási József polgármester, Csordás Zoltánné, Dudás Béláné, Kovács Sándorné, Szabó Imre önkormányzati képviselők

*Tanácskozási joggal: Matyi Andrásné jegyző*

Kapin Mihály, Balogh József önkormányzati képviselő jelezte távolmaradását.

Szalmási József polgármester üdvözölte a megjelenteket, a határozatképesség megállapítása után az ülést megnyitotta. Szalmási József javasolta a napirendi pontok elfogadását. A Képviselőtestület a napirendi pontokat 5 igen szavazattal elfogadta.

**Tárgy: (1.tsp.) Előterjesztés jegyzőkönyv hitelesítők megválasztására**

Előadó: Szalmási József polgármester

A Képviselőtestület 5 igen szavazattal, ellenszavazat és tartózkodás nélkül a következő határozatot hozta:

**NYÍRKARÁSZ KÖZSÉGI ÖNKORMÁNYZAT**

**KÉPVISELŐTESTÜLETÉNEK**

**24/2019.(IV.10.)**

**h a t á r o z a t a**

**a jegyzőkönyvet hitelesítők megválasztásáról**

**A Képviselő-testület**

Kovács Sándorné és Dudás Béláné önkormányzati képviselőket megválasztotta a jelen jegyzőkönyv hitelesítésére.

**Tárgy: (2.tsp.) Előterjesztés a tanyagondnoki szolgálatról szóló önkormányzati rendelet megalkotására**

Előadó: Szalmási József polgármester

Szalmási József polgármester emlékeztette a jelenlévőket, hogy 2019. március 25 napján tartott testületi ülésen meghozta hozzájáruló döntését a Tanyagondnoki Szolgálat bevezetéséről.

A Tanyagondnoki Szolgálat működési engedélyeztetéséhez szükséges a tárgyban önkormányzati rendelet megalkotása, szakmai program és kapcsolódó dokumentumok elkészítése, annak elfogadása.

A Képviselőtestület 5 igen szavazattal, ellenszavazat és tartózkodás nélkül a következő rendeletet alkotta:

**NYÍRKARÁSZ KÖZSÉGI ÖNKORMÁNYZAT**

**KÉPVISELŐTESTÜLETÉNEK**

**5/2019. (IV.10.)**

**önkormányzati rendelete**

tanyagondnoki szolgálatról

Nyírkarász Községi Önkormányzat Képviselő-testülete

a szociális igazgatásról és szociális ellátásokról szóló 1993. évi III. törvény 60. § (4) bekezdésében kapott felhatalmazás,

az Alaptörvény 32. cikk (1) bekezdés a) pontjában,

Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8a. pontjában, valamint

a szociális igazgatásról és szociális ellátásról szóló 1993. évi III. törvény 59. § (2) bekezdésében meghatározott feladatkörében eljárva,

a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet 39. §-a értelmében

a következőket rendeli el:

**Általános rendelkezések**

1. §

(1) Nyírkarász Községi Önkormányzat (a továbbiakban: Önkormányzat) Nyírkarász külterületi lakosai, és egyéb belterületi lakosai esélyegyenlőségének növelése érdekében, a személyes gondoskodást nyújtó alapellátások, és egyéb szolgáltatások biztosítására tanyagondnoki szolgálatot működtet a 2. §-ban meghatározott célok megvalósítása érdekében.

(2) A tanyagondnoki feladatellátás egyszemélyes szolgálat keretében működik.

(3) A rendelet hatálya kiterjed Nyírkarász község közigazgatási területén (bel-és külterületeket egyaránt ideértve) életvitelszerűen tartózkodókra, akik szociális körülményeik, ezen belül koruk, egészségi állapotuk és egyéb élethelyzetük alapján esetenként vagy tartósan rászorulnak a tanyagondnoki szolgálat igénybevételére.

(4) A rendelet hatálya kiterjed továbbá az Önkormányzat intézményeire és egyéb szervezetekre is.

**A rendelet célja**

2. §

(1) A tanyagondnoki szolgálat célja:

a) elősegítse a településen élők számára a községben hiányzó, az alapvető szükségletek kielégítését segítő szolgáltatásokhoz, közszolgálatokhoz való hozzájutást,

b) elősegítse a rászorult személyek szállítási problémáinak megoldását,

c) segítse a település lakosságát érintő információk gyűjtését és továbbítását, kapcsolattartást,

d) segítse az Önkormányzat feladataihoz kapcsolódó szállítási feladatokat.

**A tanyagondnoki szolgálat keretében ellátandó feladatok**

3. §

(1) A tanyagondnoki szolgálat keretében ellátandó *alapellátási feladatok*  
a) közreműködés

aa) az étkeztetésben,  
ab) a házi segítségnyújtásban,  
ac) a közösségi és szociális információk szolgáltatásában,  
ad) egyéb alapszolgáltatásokhoz való hozzáférésben;  
b) az egészségügyi ellátáshoz való hozzájutás biztosítása  
ba) háziorvosi rendelésre szállítás,  
bb) egyéb egészségügyi intézménybe szállítás,  
bc) gyógyszerkiváltás és a gyógyászati segédeszközökhöz való hozzájutás biztosítása;  
c) az óvodáskorú, iskoláskorú gyermekek szállítása.  
(2) A tanyagondnoki szolgálat számára meghatározott közvetlen, személyes szolgáltatások közül *kiegészítő feladatnak* minősülnek  
a) a közösségi, művelődési, sport- és szabadidős tevékenységek szervezése, segítése,  
b) az egyéni hivatalos ügyek intézésének segítése, lakossági igények továbbítása,  
c) az egyéb lakossági szolgáltatások.  
(3) A tanyagondnoki szolgálat által nyújtott *közvetett- az önkormányzati feladatok megoldását segítő- szolgáltatások*  
a) az ételszállítás önkormányzati intézménybe,  
b) a település ellátását, működését szolgáló anyag- és árubeszerzés az önkormányzat és intézményei számára  
c) az önkormányzati információk közvetítése a lakosság részére (írásos anyagok, szórólapok terjesztése, helyi hirdetőtáblákon való elhelyezés, illetve a szórólapok házhoz juttatása)  
d) önkormányzati rendezvények szervezésével, lebonyolításával kapcsolatos feladatok.

(4) A (3) bekezdésben meghatározott feladatok a szolgáltatás nyújtás legfeljebb 50%-át tehetik ki.

**Közreműködés az étkeztetésben**

4. §

(1) A tanyagondnok kiemelt feladata az igénybe vevők részére a napi egyszeri meleg étel házhoz történő szállítása.  
(2)Kapcsolódó feladata a szolgáltatást igénybe vevőkkel való beszélgetés során a további alapellátási igények felmérése, azok írásban történő rögzítése és továbbítása a fenntartó felé. A felmerült igények megoldására javaslattal élhet.

**Közreműködés a házi segítségnyújtás biztosításában**

5. §

(1) A házi segítségnyújtás keretében a tanyagondnok azon feladatot látja el, amely kívül esik a házi szociális gondozó által végezhető feladat körén.

(2) A házi segítségnyújtásban való közreműködés során a tanyagondnoki szolgálat biztosítja: a házi gondozó munkájában előforduló - nem szakmai jellegű - feladatok ellátását, pl.: favágás, fa behordás, takarítás, bevásárlás, gyógyszer kiváltás.  
(3) A tanyagondnok a bevásárlási kérelmeket írásban rögzíti, a vásárlás igénylőjétől előleget vesz át, és a kért árucikkeket helyben vagy az útja során érintett más településen vásárolja meg. A vásárlásról köteles nyugtát kérni, és a vásárolt árucikkekre az igénybe vevőtől kapott készpénzzel a bizonylat átadásával – a beszerzett áru átadásával egyidejűleg– elszámolni.

**Közreműködés a közösségi és szociális információk szolgáltatásában**

6. §

(1) A tanyagondnok feladata a helyben vagy a legközelebbi településeken elérhető szolgáltatások igénybevételének lehetőségeire vonatkozó információforrások és információk felkutatása, és a lakosság ezek alapján történő tájékoztatása.

**Az egészségügyi ellátáshoz való hozzájutás segítése**

7. §

(1) A tanyagondnok közreműködik a betegek háziorvosi rendelőbe, gyógyszertárba, egyéb egészségügyi intézményekbe történő szállításában.

Ezt a feladatát a polgármester felhatalmazása alapján látja el.  
(2) A szállítás engedélyezésekor figyelembe kell venni:  
a) az igénylő egészségügyi állapotát,  
b) az igénylő és családja szociális helyzetét.  
(3) A tanyagondnok a betegszállítás tekintetében kompetenciáját nem lépheti át, a sürgősségi betegszállítást nem helyettesítheti, kizárólag járóbeteg-szállítást végezhet.

**Közreműködés az egyéb alapszolgáltatásokhoz való hozzáférésben**

8. §

(1) Segítséget nyújt a gyermekjóléti szolgálat igénybevételéhez, kapcsolatot tart ezen intézményekkel és szakemberekkel, igény esetén közreműködik a szakemberek szállításában.

(2) Figyelemmel kíséri a lakosság, és különösen a veszélyeztetett családok életkörülményeit. Veszélyhelyzet észlelése esetén megteszi a szükséges jelzést az illetékes szervek felé.

(3) Figyelemmel kíséri a magányosan élőket, esetleges egészségromlásukról tájékoztatja a háziorvost. Amennyiben azt tapasztalja, hogy önmagukról saját háztartásukban már segítséggel sem képesek gondoskodni, jelzi az ellátás szükségességét a fenntartónak, ill. a szociális intézményhálózat munkatársainak.

**Gyermekszállítás, óvodások, iskolások, fiatalok szállítása**

9. §

(1) Az óvodások és iskolások szállítási feladata azt jelenti, hogy meg kell oldani az önkormányzat közigazgatási területén – különösen a lakott külterületen, illetve egyéb belterületen - lakó gyermekek (2) bekezdésben meghatározott intézményekbe, ill. onnan vissza történő alkalmankénti szállítását. A gyermekszállítási feladatok továbbá pl. logopédiai és egyéb fejlesztő foglalkozások, úszásoktatás, zenetanulás, néptánc, sportolási lehetőségek, színház, bábszínház stb. Ide tartozik a gyermekek iskolai rendezvényekre, versenyekre, a fiatalok sportversenyekre való szállítása is.

(2) Az óvodai nevelést, valamint az általános iskolai oktatást és nevelést ellátó intézmény: Nyírkarászi Óvoda és Nyírkarászi Váci Mihály Általános Iskola.

**A tanyagondnoki szolgálat közvetlen, személyes szolgáltatásokon belüli  
kiegészítő feladatai**

10. §

(1) A tanyagondnoki szolgálat közvetlen, személyes szolgáltatásokon belüli kiegészítő feladatai a következők:

a) a közösségi, művelődési, sport- és szabadidős rendezvények szervezése, segítése során a gépjárművel történő szállítás (helyi egyesületek, nyugdíjasok, sportolók, illetve a rendezvényekre más települések közösségei, valamint a rendezvényekkel kapcsolatos beszerzések, helyszín biztosítása, berendezése, stb.) megoldása,

b) rendezvények szervezésében, népszerűsítésében való közreműködés,

c) a településen kívüli közösségi, kulturális események szervezésére színházlátogatás, nyugdíjasok kirándulása, gyógyfürdőbe, egyházi eseményekre történő szállítás,

d) segítségnyújtás a lakosság hivatalos ügyeinek intézésében, amely történhet a szolgáltatást igénylők adott hivatalokba, intézményekbe történő szállításával, illetve az ügyek tanyagondnokok által történő elintézésével,

e) segíti az önkormányzati munkát a hivatal leveleinek, szórólapjainak kézbesítésével, a hirdetmények hirdetőtáblára történő kihelyezésével,

f) közreműködés az egyéb lakossági szolgáltatások biztosításában (bevásárlások intézése, igénybe vevő üzletbe történő eljuttatása, eszközbeszerzések, gépek szervizbe szállításában segítség nyújtása),

g) A tanyagondnok az általa átvett térítési díjakkal a következő munkanap végéig köteles elszámolni a Nyírkarászi Polgármesteri Hivatal Pénztárosánál.

**Egyéb szállítási feladatok**

11. §

A tanyagondnoki szolgálat által használt gépjárművet alkalmanként – az alapfeladat sérelme nélkül – a polgármester engedélyével egyéb szállítás céljából önköltséges térítés mellett igénybe lehet venni.

**Kapcsolattartási feladat**

12. §

(1) A tanyagondnoki szolgálat kapcsolattartási feladatot is ellát:

a) az önkormányzat és a lakosság, valamint  
b) az önkormányzat intézménye és a lakosság között.  
(2) A kapcsolattartás önkormányzati vonatkozásai tekintetében a konkrét feladatokat a polgármester határozza meg.

**A tanyagondnoki szolgálat igénybevételi rendszere,  
a tanyagondnoki szolgálat ellátása**

13. §

(1) A szolgálat iránti igényeket a tanyagondnoknál személyesen vagy telefonon, illetve a polgármesternél személyesen vagy írásban lehet kérelmezni.

(2) A szolgálatra igényt tartó személy a településen belüli szolgáltatási igényét minimum három munkanappal előbb bejelentheti és egyeztetheti a tanyagondnokkal, a településen kívüli szolgáltatási igényét pedig öt munkanappal előbb. A feladatellátás egyrészt a bejelentés sorrendjétől, másrészt a bejelentett probléma fontosságától függ, mely esetek többségében a tanyagondnok mérlegelve dönt. Vitatott kérdésben, vagy különlegesnek számító esetben az engedélyt a polgármester adja meg.  
(3) Azon szolgáltatási, szállítási igényeket, amelyek eltérnek a rendszeres tevékenységektől, a polgármesterrel kell egyeztetni.

(4) A tanyagondnoki szolgálat során az igények teljesítésének mérlegelésekor figyelemmel kell lenni arra, hogy az időben is rendszeres, közvetlen, személyes szolgáltatások körébe tartozó alapellátási feladatok nem sérülhetnek, valamint a gazdaságosság szempontjának figyelembe vételével kell dönteni.

(5) A feladatellátás részletes szabályait képviselőtestületi határozattal elfogadott szakmai program tartalmazza. A szakmai programot évente felül kell vizsgálni.

(6) A tanyagondnoki szolgálat megszűnik:

a) kérelmező halálával

b) kérelmező általi lemondásával

c) ha az ellátásban részesülő személy a szolgáltatásra nem szorul rá.

14. §

A tanyagondnoki szolgálat jogszabályban meghatározott szolgáltatásainak igénybevétele térítésmentes.

15. §

(1) A tanyagondnoki szolgálat keretében ellátandó feladatokat 1 fő tanyagondnok, a szolgálat rendelkezésére álló gépjárművel látja el.

(2) A gépjármű használatát a képviselőtestületi határozattal elfogadott gépjármű üzemeltetési szabályzat tartalmazza.

(3) A tanyagondnok vezetni köteles a személyes gondoskodást nyújtó szociális intézmények szakmai feladatairól és működési feltételekről szóló 1/2000. (I.07.) SZCsM rendelet melléklete szerinti tevékenység naplót. A tevékenységnaplót a szolgáltatást igénybe vevőnek alá kell írnia. Az adott napi teljesítés igazolására a polgármester jogosult.

(4) A tanyagondnok felett az egyéb munkáltatói jogokat a polgármester gyakorolja.  
(5) A tanyagondnok feladatait a munkaköri leírásában, valamint a polgármester utasításainak megfelelően látja el.

(6)A tanyagondnoki szolgálatot igénybevevő, az ellátással kapcsolatban személyesen vagy írásban a polgármesternél panasszal, kifogással élhet. A panaszt a polgármester 15 napon belül kivizsgálja és annak eredményéről 3 munkanapon belül értesíti az ellátást igénybevevőt, és tájékoztatja a képviselő-testületet a soron következő ülésén.

(7) Munkaidején kívül eső feladatok ellátása esetén a tanyagondnokot szabadidő illeti meg.

(8) A tanyagondnoki szolgálatot a tanyagondnok szabadsága, betegsége, egyéb távolmaradása esetén helyettesíteni kell. A helyettesítés rendjét a polgármester határozza meg.

(9) A tanyagondnok a tevékenységéről évente egy alkalommal beszámol a Képviselő-testületnek.

(10) A tanyagondnoki szolgálat szervezeti – és működési szabályzata képviselőtestületi határozattal elfogadott.

**A külön eljárás nélküli azonnali ellátás rendje**

16. §

Ha a kérelmező élete vagy testi épsége veszélybe kerül, a polgármester döntése alapján, külön eljárás nélkül azonnali ellátás biztosítható. Erre vonatkozóan a polgármester és az ellátást igénybe vevő között megállapodás jön létre.

**Záró rendelkezés**

17. §

(1) Ez a rendelet a kihirdetését követő napon lép hatályba.

**K.M.F.**

**Szalmási József Matyi Andrásné**

**polgármester jegyző**

A rendelet kihirdetve: 2019. április 10 napján

Matyi Andrásné

jegyző

**Tárgy: (3.tsp.) Előterjesztés a Tanyagondnoki Szolgálat Szakmai Programjának, Szervezeti és Működési Szabályzatának, Gépjármű üzemeltetési szabályzatának elfogadására**

Előadó: Szalmási József polgármester

A Képviselőtestület 5 igen szavazattal, ellenszavazat és tartózkodás nélkül a következő határozatokat hozta:

**NYÍRKARÁSZ KÖZSÉGI ÖNKORMÁNYZAT**

**KÉPVISELŐTESTÜLETÉNEK**

**25/2019.(IV.10.)**

**h a t á r o z a t a**

**a Tanyagondnoki Szolgálat Szakmai Programjának jóváhagyásáról**

**A Képviselőtestület:**

a Tanyagondnoki Szolgálat jelen határozat mellékletét képező Szakmai Programját megtárgyalta, s azt **jóváhagyta**.

Felelős: Képviselőtestület

Határidő: folyamatos

**NYÍRKARÁSZ KÖZSÉGI ÖNKORMÁNYZAT**

**KÉPVISELŐTESTÜLETÉNEK**

**26/2019.(IV.10.)**

**h a t á r o z a t a**

**a Tanyagondnoki Szolgálat Szervezeti és Működési Szabályzatának jóváhagyásáról**

**A Képviselőtestület:**

a Tanyagondnoki Szolgálat jelen határozat mellékletét képező Szervezeti és Működési Szabályzatát megtárgyalta, s azt **jóváhagyta**.

Felelős: Képviselőtestület

Határidő: folyamatos

**NYÍRKARÁSZ KÖZSÉGI ÖNKORMÁNYZAT**

**KÉPVISELŐTESTÜLETÉNEK**

**27/2019.(IV.10.)**

**h a t á r o z a t a**

**a Tanyagondnoki Szolgálat Gépjármű üzemeltetési Szabályzatának jóváhagyásáról**

**A Képviselőtestület:**

a Tanyagondnoki Szolgálat jelen határozat mellékletét képező Gépjármű üzemeltetési Szabályzatát megtárgyalta, s azt **jóváhagyta**.

Felelős: Képviselőtestület

Határidő: folyamatos

**Tárgy: (4.tsp.) A talajterhelési díjjal kapcsolatos helyi szabályokról szóló 17/2016. (XII.30.) önkormányzati rendelet módosításáról**

Előadó: Szalmási József polgármester

Szalmási József polgármester tájékoztatta a jelenlévőket, hogy az önkormányzati rendelet kedvezmények- mentességekkel történő bővítésével való módosítását javasolja a tervezet szerint. Úgy gondolja, ha a testület egyetért, a Nyírkarászra jellemző talajterhelési díj 25 %-a a jelenleg érvényben lévő szennyvízelvezetési és tisztítási bérleti üzemeltetési szerződés szerinti díj mértékének felel meg, így ezzel az egyszeri mentességgel nem éri hátrány azon fogyasztókat, aki rákötöttek illetve akiktől a TRV ZRT átvette a rákötést hivatalosan. Ugyanis a TRV ZRT a fogyasztói jelzések alapján nem szállt ki átvenni a rákötést többszöri jelzés után sem, vagy csak nagyon későbbi időpontban amikor már talajterhelési díjfizetés hatálya alá került a fogyasztó. A TRV ZRT adatszolgáltatása sem pontos, írásbeli megkeresésre sem pontosították azt.

A Képviselőtestület 5 igen szavazattal, ellenszavazat és tartózkodás nélkül a következő rendeletet alkotta:

**NYÍRKARÁSZ KÖZSÉGI ÖNKORMÁNYZAT**

**KÉPVISELŐTESTÜLETÉNEK**

**6/2019. (IV.10.)**

**önkormányzati rendelete**

**A talajterhelési díjjal kapcsolatos helyi szabályokról szóló 17/2016. (XII.30.) önkormányzati rendelet módosításáról**

Nyírkarász Községi Önkormányzat Képviselő-testülete

a környezetterhelési díjról szóló 2003. évi LXXXIX. törvény (továbbiakban: Ktdtv.) 21/A. § (2) és a 26. § (4) bekezdésében kapott felhatalmazás alapján,

az Alaptörvény 32. cikk (1) bekezdés a) pontjában, és

Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 11. pontjában meghatározott feladatkörében eljárva

a talajterhelési díjról a következőket rendeli el:

1. *A 3. § az alábbiak szerint kerül kiegészítésre:*

*3.§ (4) A képviselő-testület az elmaradt talajterhelési díjakkal összefüggésben minden lakos számára egy egyszeri kedvezményt biztosít az alábbi feltételekkel:*

*a) A kedvezményt minden díjfizetés elmaradással küzdő igénybe veheti.*

*b) A kedvezmény mértéke a Szolgáltató által megküldött adatszolgáltatásában a vízfogyasztás teljes összegre vonatkozóan 75%,, amennyiben a 2019. május 30. napjáig fennálló talajterhelési díj tartozását egyösszegben vagy részletfizetési kérelem esetén egyenlő részletekben legkésőbb 2019. december 31. napjáig kiegyenlíti. A részletfizetési kedvezmény érvényesítéséhez  kérelmet szükséges előterjeszteni. Amennyiben a fizetésre kötelezett a* *részletfizetési kedvezmény ellenére sem tesz eleget fizetési kötelezettségének, úgy a jogosult a teljes összeg behajtását kezdeményezi a kedvezményre nyitva álló határidő leteltét követően.* ​

*c) A kibocsátó a 3. § (4) bekezdésben meghatározottakon túl a rendelet mellékletét képező 2.számú nyilatkozat megtételével mentesül a talajterhelési díj bevallása és megfizetése alól, ha*

*- az ingatlanon épület nem található, az ingatlanra bekötött ivóvizet kizárólag locsolási célra használom fel,*

*- az általa használt fogyasztási hely olyan ingatlanon található, de arra a kibocsátó önhibáján kívül rákötni nem tud, és erről a tényről a Szolgáltató által kiadott igazolást csatolja a nyilatkozathoz.*

1. *Jelen rendelet a kihirdetését követő napon lép hatályba, és az azt követő napon hatályát veszíti.*

**K.M.F.**

**Szalmási József Matyi Andrásné**

**polgármester jegyző**

Jelen rendelet kihirdetve: 2019. április 10 napján.

Matyi Andrásné

jegyző

*2. melléklet a 17/ 2016. (XII. 30.) önkormányzati rendelethez*

**Nyilatkozat**

**a talajterhelési díjfizetési kötelezettséggel kapcsolatban**

Alulírott \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (lakcím: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, anyja neve: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, szül.hely, idő: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, adószám: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, szig.sz.: \_\_\_\_\_\_\_\_\_\_\_\_\_\_\_\_\_\_\_\_\_\_) büntetőjogi felelősségem teljes tudatában az alábbi nyilatkozatot teszem:

A tulajdonomban/használatomban lévő 4544 Nyírkarász, \_\_\_\_\_\_\_\_\_\_\_\_\_\_\_\_\_\_\_\_\_ u. \_\_\_\_\_\_ sz. alatti, \_\_\_\_\_\_\_\_\_\_\_\_\_\_\_\_ hrsz-ú ingatlanom tekintetében talajterhelési díjfizetési kötelezettség nem áll fenn, mivel

**- az ingatlanon épület nem található, az ingatlanra bekötött ivóvizet kizárólag locsolási célra használom fel \*,**

**- az általa használt fogyasztási hely olyan ingatlanon található, de arra a kibocsátó önhibáján kívül rákötni nem tud, és erről a tényről a Szolgáltató által kiadott igazolást csatolja a nyilatkozathoz.**\*

Tudomásul veszem, hogy a nyilatkozatom valódiságát a nyilatkozattételtől számított 5 évig az önkormányzat és az önkormányzat illetékességi területén közműves ivóvízellátást és közműves szennyvízelvezetést végző víziközmű-szolgáltató ellenőrizheti.

Amennyiben nyilatkozatom tartalma nem felel meg a valóságnak, az alábbi jogi következményeket vállalom:

* az adózás rendjéről 2017. évi CL. törvény (a továbbiakban: Art.) 221. § (2) bekezdése szerint az adókötelezettség határidőn belüli nem, illetve nem jogszerű teljesítése esetén az adóhatóság a természetes személy adózót ötvenezer forint, a nem természetes személy adózót százezer forint mulasztási bírsággal sújtja és - a mulasztás jogkövetkezményeire történő figyelmeztetés mellett - tizenöt napos határidő tűzésével ismételten felhívja az adókötelezettség jogszerű teljesítésére,
* amennyiben a kötelezettség elmulasztásának feltárására revízió keretében kerül sor, úgy a feltárt adóhiányon túlmenően adóbírságot kell fizetni, melynek mértéke az adóhiány 50 %-a (Art. 215. § (3) bekezdés), valamint a késedelmes megfizetés miatt az adóhiányt késedelmi pótlék is terheli (Art. 206. § (1) bekezdés).

Kijelentem, hogy az ingatlan rendeltetésében bekövetkező, szennyvízkibocsátással járó változás esetén jogszabályi kötelezettségemet a közcsatornára történő rákötéssel, vagy a talajterhelési díjról szóló önkormányzati rendeletben meghatározott mértékű talajterhelési díj kötelezettségemet önkormányzati adóhatóság részére történő bevallással, a díj megfizetésével teljesítem.

Jelen nyilatkozatot a talajterhelési díjfizetési kötelezettség alóli mentességem céljából adtam ki.

Nyírkarász, 20…... \_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ingatlan tulajdonosa/használójának aláírása

…………………………………………

\*a megfelelő rész aláhúzandó Telefonos elérhetőség száma

**Tárgy: (5.tsp.) Előterjesztés Szavazatszámláló Bizottság póttagjainak megválasztására** Előadó: Szalmási József polgármester

Szalmási József polgármester tájékoztatta a jelenlévőket, hogy szükségessé vált a jelen határozat meghozatala a választás eredményes és zökkenőmentes lebonyolítása érdekében, mivel a póttagok közül 2 fő – Orosz István Józsefné és Király Nóra - benyújtotta a Helyi Választási Iroda vezetőjéhez írásban lemondását. Matyi Andrásné jegyző, mint HVI vezetője előterjesztette javaslatát, ebben az esetben a választási eljárásról szóló törvény szerint egy szavazással dönt a képviselő-testület az indítványra.

A Képviselőtestület 5 igen szavazattal, ellenszavazat és tartózkodás nélkül a következő határozatot hozta:

**NYÍRKARÁSZ KÖZSÉGI ÖNKORMÁNYZAT**

**KÉPVISELŐ-TESTÜLETÉNEK**

**28/2019. (IV. 10.)**

**h a t á r o z a t a**

**Szavazatszámláló Bizottságok póttagjainak megválasztásáról**

**A Képviselőtestület:**

A választási eljárásról szóló 2013. évi XXXVI. törvény 35. § (1)-(2) bekezdésében biztosított jogkörében eljárva megtárgyalta a szavazatszámláló bizottságok (SZSZB) póttagjainak kiegészítéséről szóló előterjesztést, és az SZSZB póttagjainak következő **Nyírkarászi lakosokat választja meg:**

**Póttagjai:** Gyetkó Mihályné 4544 Nyírkarász Hunyadi út 45.

Fekete Attiláné 4544 Nyírkarász Hunyadi út 57.

Határidő: azonnal

Felelős: Matyi Andrásné HVI vezető

Több tárgy, és kérdés nem volt, Szalmási József polgármester az ülést bezárta.

**K.M.F.**

**Szalmási József Matyi Andrásné**

**polgármester jegyző**

**Kovács Sándorné Dudás Béláné**

**önkormányzati képviselő önkormányzati képviselő**